钦定古今图书集成/理学汇编/学行典/第111卷 > 朱子大全集 > 《答吕子约》
## 钦定古今图书集成/理学汇编/学行典/第111卷 > 朱子大全集 > 《答吕子约》

大抵为学，只是博文约礼两端而已。博文之事，则讲
论思索，要极精详，然后见得道理巨细精粗，无所不
尽，不可容易草略放过。约礼之事，则但知得合要如
此用功，即便著实如此下手，更莫思前算后，计较商
量。所以程子论《中庸》未发处，答问之际，初甚详密，而
其究竟只就敬之一字都收拾了。其所谓敬，又甚无
他元妙奇特，止是教人每事习个专一而已，都无许
多闲说话也。今详来谕，于当博处，既不能虚心观理
以求实是，于当约处乃以引证推说之多，反致纷扰。
凡此之类，皆于鄙意深所未安。窃谓莫若于此两途
各致其极，无事则专一严整以求自己之放心，读书则虚心玩理以求圣贤之本意，不须如此周遮劳攘，
枉费心力，损气生病，而实无益于得也。